Q=6	C=6	SS=3	LS=0	PS=6	DC=0	LC=0	SD=0	BS=3	G0=9	G1=6	G2=3	DLID=ctd_Latn	BODY=Isaiah 29 | Siantongluan.net\nIsaiah 29 |\nPasian biakna tau, Jerusalem khuapi, David in a sat khuapi, a sia ding hita hi. Kumte, a banbanin paipai sak un la, pawite zong a ngeina bangin kot paipai sak un.\nAhih hangin keimah in "Pasian biakna tau," a kici tungah gimna ka tungsak ding hi. Thumna leh tauna om ding a, tua khuapi pen biakna halna biakna tau suak ding hi.\nNa kimkotah hong umcihin tausangpite tawh kong um ding a, nangmah umcihna ding dum ka bawl ding hi.\nTua ciangin leithuk sung panin nang na pau ding a, a niamna mun leisung panin nangma kammal hong ging ding hi. Nangma aw pen leisung panin sikha aw bangin hong ging ding a, na thugenna pen leisung panin hong phun suausuau ding hi.\nAhih hangin nangma gal honpite leivuineel leeng bang ding uh a, thukhuallo mihonpite ansi leeng bang ding uh hi. Tua ciangin tomkha sungin thakhat thu-in,\nVanglian Topa in vanging, zinling, a ging lianpi, pingpei leh huihpi, leh a kangtum thei meikuang tawh nang hong hon ding hi.\nTua ciangin Pasian biakna tau a do minam honpite khempeuh, tua khuapi leh a kulhpi simin a lungkhamsakte khempeuh, zana mangmat tawh kibangin maimang ding uh hi.\nA gilkial mipa in a mangin an ne a, a khanlawh ciangin a gil a vah tuanlo, a dangtak mipa in a mangin tui dawn a, a dangtak pha tuanloin a gim mahmahin a khanlawh mah bangin Jerusalem khuapi a do mi khempeuh zong tuaci ding uh hi.\nLamdang kisasak un la lamdang a sa hi un! Kimittawsak un la a mittaw hi un! Leenggahzu a dawn lopi-in a zukham hi un la, khamtheihzu a ne lopi-in hoi un!\nBang hang hiam cih leh Topa in note sungah ihmut nopna lungsim hong guan a, amau mit ahi kamsangte mitsi sakin amau lutang ahi thu mutheite khuhcip hi.\nHih maangmuhnate khempeuh pen note-a dingin ahih leh a kimatcip laibu sunga thu om tawh a kibang a suak hi. Mite in lai a sim theipa khat tungah, "Hih lai sim dih in," a cih ciangin amah in, "Kimatcip ahih manin ka sim thei kei hi," ci hi.\nTua ciangin amaute in lai a sim theilopa kiangah, "Hih lai sim dih in," a cih uh ciangin amah in, "Ka sim thei kei hi," a ci hi.\nTua ciangin Topa in, "Amaute lungsim kei tawh kigamla napi-in hih mite in a kam uh tawh kei kiangah hong pai uh a, a muk uh tawh kei hong pahtawi-in, amaute in kei hong kihtakna pen mihingte thupiak a zuihna uh ahi lel hi.\nTua ahih ciangin en un, hih mite tungah a tumdang leh a lamdang ahi a lamdang nate ka bawlkik ding hi. Amau mipilte pilna kisia ding a, amau thu mutheite thu muhtel theihna kiseel ding hi," a ci hi.\nTopa} kiang panin amau thuvaihawmna a selcip, khuamial sungah a gamta, "Kua in hong mu ding hiam? Kua in hong thei ding hiam?" a cite in gimna ngah ta hen.\nNote in na khempeuh a lehlamin na koih uh hi. Beelsekpa pen tungman bangin kingaihsun ding a, a kibawlsa na in a bawlpa tungah, "Amah in kei hong bawllo hi," ci ding ahi hiam? A kipiangsak na in a piangsakpa tungah, "Amah in theihna nei kei," ci ding ahi hiam?\nLebanon mual pen singno lo hoih suakin, singno lo hoih pen tulak a suahna ding hun tomno sung bek hilo ahi hiam?\nTua ni ciangin bilngongte in laibu sunga thute za ding a, lungzinna leh khuamialna sung panin mittawte mit in mu ding uh hi.\nMi nopnehte in Topa} sungah lungdamna thak ngah ding uh a, Israel-te Siangtho Pa sungah mizawngte lungdam ding uh hi.\nBang hang hiam cih leh kampauna tawh a khialhna dingun mite bawlin, kongpi sungah mi a thuhilhpa thang siahin, a thuman mipa pen zuauthu tawh a heikhia, thukhuallo mite a mawkna suakin, mi a thusimlo mite bei-in, siatna hih ding a sawm mite khempeuh kisusia ding hi.\nTua ahih ciangin Abraham a honkhia Topa in Jakob innkuan tawh kisai thu a genin-ah: "Jakob maizum nawnlo ding a, a mai khing nawnlo ding hi.\nBang hang hiam cih leh keima khut tawh ka bawlsa amau tate a muh uh ciangin amaute in keima min hong phat ding uh hi. Amaute in Jakob Siangtho Pa, a siangtho ahihna phawk ding uh a, Israel Pasian zahtakin kihta ding uh hi.\nLungzingin a khial mite in thu theitel ta ding uh a, a phunphun mite in thuhilhna ngai ta ding uh hi," a ci hi.\nTedim Lai Siangtho / Laibu: Isaiah 29